Riina Mäkinen.
**Riina Mäkinen** (s. 15. syyskuuta 1997) on suomalainen nainen, joka katosi Loviisassa keskiviikkona 10. toukokuuta 2017. Hän oli ollut automatkalla kohti Helsinkiä miespuolisen tuttavansa kanssa. Kaksikko pysähtyi Loviisassa Kuninkaantien ABC-asemalle sekä läheiselle Tokmannille, jossa valvontakamera tallensi viimeisen varman havainnon Mäkisestä. Myöhemmin samana päivänä läheisessä metsässä paloi henkilöauto, jonka kyydissä Mäkinen oli matkustanut. Ympäristöstä löytyi myös Mäkiselle kuuluneita tavaroita.

Tiedot Mäkisen liikkeistä katoamispäivänä ovat suurelta osin peräisin hänen seurassaan olleelta mieheltä, joka istuu vankeustuomiota varkauksista. Mies on kertonut nähneensä Mäkisen viimeisen kerran, kun he olivat erkaantuneet toisistaan metsässä auton palamisen ja riidan jälkeen. Mäkisen tapausta käsitellään yhä kadonneen henkilön etsintänä, eikä miestä pidetä epäiltynä.

Riina Mäkisen katoamistapausta on käsitelty esimerkiksi Discovery+-kanavan *Kadonneet Suomi* -sarjan ensimmäisessä jaksossa sekä rikosylikonstaapeli Jussi Wahen kirjassa *Väkivallan Virkamies*.

Taustaa
-------

Riina Mäkinen oli kadotessaan 19-vuotias, kotoisin Helsingistä ja koulutukseltaan nuoriso-ohjaaja. Hänen perheeseensä kuuluvat ainakin äiti, kaksi siskoa ja veli. Mäkinen asui katoamisen aikaan omillaan, mutta piti säännöllisesti yhteyttä läheisiinsä. Ennen katoamista Mäkisen elämäntilanne oli muuttunut sekavammaksi, ja hän oli tämän takia irtisanoutunut työstään nuorisotalolla.

Mäkinen on 162 senttimetriä pitkä ja normaalivartaloinen, ja hänellä on ainakin yksi tatuointi. Hänellä on siniset silmät ja pitkät tummat hiukset. Mäkisellä oli katoamisen aikaan päällään tummat vaatteet. Hän oli katoamispäivänä tallennetussa valvontakameran kuvassa kuitenkin silminnähden laihempi kuin vanhemmissa mediaan julkaistuissa kuvissa. Mäkinen käytti sosiaalisessa mediassa itsestään lempinimeä Ripa.

Muutama viikko ennen katoamistaan Mäkinen oli tutustunut yhteisen tuttavapiirin kautta vuonna 1984 syntyneeseen Janiin. Miehellä oli takanaan huumetaustaa, ja hän rahoitti huumeidenkäyttöään omaisuusrikoksilla. Eräällä murtoreissulla hän oli saanut haltuunsa pistoolin. Muutama päivä ennen katoamista Mäkisen äiti tapasi lyhyesti tyttärensä sekä Janin, kun Mäkinen tuli hakemaan äitinsä luota tavaroita autoreissua varten.

Katoamispäivän tapahtumat
-------------------------

8. toukokuuta 2017 Riina Mäkinen ja Jani lähtivät viemään Kouvolaan Janin hieman aiemmin varastamaa venettä. Jani oli kertomansa mukaan juuri vapautunut putkasta ja hakenut Mäkisen kyytiinsä Helsingin Itäkeskuksesta. Hän oli matkaa varten hankkinut Opelin jossa oli peräkoukku. Mäkinen kertoi perheelleen menevänsä tapaamaan Janin sukulaisia. Vain muutama päivä ennen kyseistä Kouvolan-matkaa Jani oli jäänyt kiinni ajokortitta ajamisesta. Poliisi oli löytänyt tämän kiinnioton yhteydessä huumeita.

Veneen toimittaminen ja sukulaisilla vierailu onnistuivat suunnitelmien mukaan, ja 10. toukokuuta kaksikko lähti ajamaan Kouvolasta takaisin kohti Helsinkiä. Matkalla Jani ja Mäkinen poikkesivat varastamaan toisenkin veneen, jonka he kiinnittivät auton perään. Seuraavaksi kaksikko pysähtyi Kuninkaantien ABC:lle sekä Vanhakylän Tokmannille. Viimeinen varma havainto Mäkisestä on, kun hän tallentui Tokmannin sisäänkäynnin valvontakameraan katoamispäivänä.

Janin mukaan sekä hän että Mäkinen olivat käyttäneet huumeita eivätkä olleet nukkuneet muutamaan yöhön. Jani kertoi pelästyneensä, että Tokmannin myyjät mahdollisesti huomasivat auton perässä olevan veneen ja aavistivat jotain hämärää. Veneestä tuli siis päästä eroon. Moottoritien sijaan Mäkinen ja Jani lähtivät ajamaan hiekkatietä pitkin ja jättivät veneen tien varteen radiomaston luo. Kaksikko löysi metsästä myös mökin, johon he murtautuivat. He päättivät ajaa metsään piiloon muutamaksi tunniksi, jotta poliisi ei löytäisi heitä. Tie kuitenkin muuttui epätasaiseksi traktoripoluksi ja auto juuttui metsässä juureen. Kaksikko odotti metsässä parisen tuntia, jonka jälkeen he yrittivät saada auton taas liikkeelle. Tämä ei yrityksistä huolimatta kuitenkaan onnistunut. Näihin aikoihin Mäkinen puhui viimeisen kerran puhelimessa pikkusiskonsa kanssa, jonka hän oli sopinut tapaavansa kyseisenä päivänä. Mäkinen oli kertonut olevansa pahassa paikassa ja luvannut soittaa takaisin. Sen jälkeen Mäkisen puhelimeen ei enää saatu yhteyttä.

Silminnäkijähavaintojen mukaan metsästä Loviisan Vanhakylässä nousi savua noin kello 14.30–15.30. Auto oli syttynyt tuleen Janin arvelun mukaan siksi, että auton piuhat eivät kestäneet heidän yrityksiään saada autoa liikkeelle huudattamalla moottoria. Poliisi ei aluksi saanut selville, alkoiko tulipalo vahingossa vai tahallisesti. Poliisi kuitenkin piti Janin kertomusta uskottavana.

Mäkisen etupenkin jalkatilassa pitämät tavarat paloivat, mukaan lukien hänen matkapuhelimensa, jolla hän oli juuri puhunut siskonsa kanssa. Poliisi löysi myöhemmin autosta puhelimen jäännökset. Kaksikko yritti estää palon leviämistä hakemalla vettä läheisestä purosta. Janin mukaan Mäkinen oli lähtenyt kävelemään pois, kun autossa ollut painepakkaus räjähti ja Jani oli sen voimasta lentänyt taaksepäin selälleen. Mies koki olonsa sekavaksi ja luuli jopa sokeutuneensa hetkeksi. Hän kuitenkin näki Mäkisen kulkevan poispäin läheistä peltoa kohti. Tästä hän suuttui, sillä uskoi Mäkisen jättävän hänet yksin sokeana makaamaan metsään. Mäkinen oli kuitenkin palannut takaisin.

Autossa olleet spraymaalipullot alkoivat räjähdellä kuumuudessa, ja äänet houkuttelivat paikalle läheisellä pellolla koiriaan ulkoiluttaneen metsämiehen. Poliisi on kuullut miestä todistajana. Tämä kertoi tavanneensa metsässä palaneen auton sekä nokeentuneet miehen ja naisen. Jani oli pyytänyt mieheltä puhelinta lainaan sekä autokyytiä. Mies kuitenkin näki maassa tyhjän patruunalaatikon ja päätti poistua paikalta peläten, että kaksikko yrittäisi ryöstää hänen autonsa. Mies oli soittanut poliisille kello 17.41 ja ilmoittanut nähneensä palavan auton luona pelokkaan näköisen naisen sekä miehen, jolla oli hallussaan patruunalaatikko. Hän oli paikalle tullessaan kuullut myös laukauksia. Nämä laukaukset Jani vahvisti ampuneensa suutuspäissään palavaan autoon. Kun poliisi saapui paikalle noin tunnin kuluttua, paikalla ei enää ollut ketään. Jani oli kertomansa mukaan paennut täksi ajaksi Mäkisen kanssa läheiseen kallioluolaan piiloon. Tämä varmistettiin, kun aluetta myöhemmin tutkittiin ja kallionkolosta löytyi mökistä varastettuja esineitä, huumausaineita ja Mäkisen meikkilaukku.

Jani on kertonut nähneensä kalliolohkareen takaa palavalle autolle, jonka luokse ensimmäinen poliisipartio saapui noin tunti todistajan soiton jälkeen ja viipyi noin kymmenen minuuttia. Janin mukaan Mäkinen lähti kävelemään pois kallion luota poliisien poistuttua, kun Jani oli hermostunut tilanteesta ja kaksikon välille oli tullut riitaa. Jani kertoi riidan koskeneen huumausaineita, jotka hän oli antanut Mäkisen haltuun, mutta joita ei tuossa vaiheessa enää löytynytkään. Janin mukaan Mäkinen oli lähtenyt samaan suuntaan, johon poliisit olivat poistuneet. Hän luuli tuolloin, että Mäkinen oli ottanut huumepussin mukaansa. Kyseinen pussi kuitenkin löytyi myöhemmin kallion läheisyydestä. Jani sanoi seuranneensa Mäkistä jonkin matkaa mutta lähteneensä sitten kävelemään toiseen suuntaan. Hän on kertonut kävelleensä pari sataa metriä, mutta nukahtaneensa lopulta metsään ja heränneensä jossain vaiheessa siihen, että palopaikalle oli saapunut lisää poliiseja. Jani pysytteli piilossa ja nukahti uudestaan, viimeinen poliisipartio poistui metsästä noin kello 23. Jani kertoi olettaneensa, että Mäkinen oli jättäytynyt kiinni poliiseille, eikä täten ollut huolissaan siitä, missä tämä oli. Yö oli kylmä, joten Jani poltti metsässä nuotiota ja soitti naisystävälleen, jolle kertoi tapahtumista ja sanoi Mäkisen lähteneen paikalta riidan seurauksena.

Katoamisen jälkeiset vaiheet
----------------------------

Jani poistui metsästä aamun valjettua 11. toukokuuta ja liftasi viereiseltä 7-tieltä samalle ABC:lle, jossa oli käynyt Mäkisen kanssa. Hän kuitenkin jäi kiinni karkkien näpistyksestä ja poliisit soitettiin paikalle. Jani kertoi heille piilottaneensa myymälään ampuma-aseen koiranruokapakkausten taakse. Tämän hän teki siksi, ettei halunnut jäädä aseen kanssa kiinni ja arveli voivansa muutaman päivän päästä hakea aseen. Kiinnioton yhteydessä kävi kuitenkin ilmi, että Jani joutuisi pidempään tutkintavankeuteen venevarkauksista. Jani kertoi poliisille aseen piilopaikan, koska ei halunnut sen joutuvan vääriin käsiin. Viranomaiset löysivät aseen ja ottivat sen haltuunsa.

Kun Mäkisestä ei ollut kuulunut mitään äitienpäivään mennessä eikä hän saapunut edes siskonsa lapsen ristiäisiin, omaiset huolestuivat ja tekivät katoamisilmoituksen. Aluksi perhe oli soitellut Mäkisen ystäville yrittäen selvittää hänen olinpaikkaansa, mutta ystävätkään eivät olleet kuulleet hänestä mitään. Perhe sai tiedon Janin pidätyksestä äitienpäivän jälkeen 15. toukokuuta 2017. Jani oli kertomansa mukaan kuullut Mäkisen katoamisesta vasta tutkintavankeudessa. Hän tapasi Mäkisen äidin viikonlopputapaamisessa Vantaan vankilassa.

Noin vuosi Mäkisen katoamisen jälkeen hänen perheensä tyhjensi hänen asuntonsa ja säilytti hänen henkilökohtaiset tavaransa. Asunnosta löytyi Mäkisen kirjoittama kirje, joka oli osoitettu hänen äidilleen. Kirjeessä oli postimerkki ja äidin nimi, mutta ei osoitetta tai päivämäärää. Itse kirje oli äidin mukaan valoisa ja Mäkinen kertoi siinä tulevaisuuden suunnitelmistaan. Äiti on arvellut kirjeen olevan vuoden 2016 syksyltä, kun Mäkinen oli ollut poissa Helsingistä, mutta se oli jostain syystä jäänyt postittamatta.

Tutkimukset ja vihjeet
----------------------

Mäkisen äiti julkaisi 24. toukokuuta 2017 sosiaalisessa mediassa ilmoituksen tyttärensä katoamisesta. Asiasta oli tuolloin jo ilmoitettu poliisille. Loviisan metsässä palanut auto ja sen kuskina toiminut mies yhdistettiin pian Mäkisen katoamiseen, jolloin valvontakameran tallenne löydettiin ja etsinnät alueella aloitettiin. Mäkisen isosiskon mukaan poliisi aloitti maastoetsinnät alueella vasta pari viikkoa katoamisillan jälkeen. Mäkisen aktiiviset etsinnät on lopetettu, mutta tapauksen tutkinta pysyy avoimena ja aktiivisena.

Mäkistä on etsitty palaneen auton läheisiltä pelloilta ja metsistä poliisien, koirien ja vapaaehtoisten voimin useasti. Myös palanut auto ja sen alla oleva maa tutkittiin. Poliisikoirat eivät saaneet Mäkisestä kunnollista hajujälkeä, mikä poliisin mukaan saattoi johtua siitä, että virallinen katoamisilmoitus tuli useita päiviä myöhässä. Metsästä kuitenkin löytyi muun muassa mökistä varastettuja tavaroita ja Mäkisen eriparisukat, joiden parit löytyivät hänen asunnostaan.

Poliisi ei ole toistaiseksi epäillyt Mäkisen tapauksessa henkirikosta. Viranomaiset ovat myös lausuneet medialle, että Jani ei ole epäiltynä Mäkisen katoamiseen liittyen.

### Alkuaikojen vihjeet

Mäkisen perhe sai katoamisilmoituksen julkaisun jälkeen lukuisia vihjesoittoja tapaukseen liittyen. Perheenjäsenet kävivät henkilökohtaisesti muun muassa Kirkkonummella, Vantaalla ja Sörnäisten metroasemalla etsimässä Mäkistä havaintojen jälkeen. Perhe pelkäsi tapaukseen liittyvän ihmiskauppaa, sillä erään vihjeen mukaan Tikkurilassa oli havaittu Mäkisen oloinen nainen jota kaupattiin. Poliisi on kuitenkin pystynyt sulkemaan pois vaihtoehdon, että Mäkisen katoaminen liittyisi ihmiskauppaan.

Mäkisen isosiskon mukaan eräs silminnäkijä oli ilmoittanut Helsingin Rautatientorilla pahoinpidellyn näköisestä tytöstä, jota tuntematon mies oli retuuttanut niin voimakkaasti että poliisit oli kutsuttu paikalle. Ennen virkavallan saapumista mies oli saanut vietyä tytön pois paikalta. Valvontakameroiden laatu ei ollut riittävän tarkka varmistamaan naisen henkilöllisyyttä.

### Metsätiehavainto ja rekkahavainto

Eräs silminnäkijähavainto ajoittuu Mäkisen katoamisen jälkeiseen päivään 11. toukokuuta. Havainnon teki läheisellä kivilouhimolla työskennellyt mies, joka oli puolenpäivän aikoihin nähnyt työmaakopistaan huppupäisen hahmon kävelevän yksin tietä pitkin kohti mökkiä, johon Mäkinen ja Jani olivat murtautuneet edellispäivänä. Ajaessaan henkilön viereen silminnäkijä kysyi mitä tämä teki alueella, ja nainen vastasi olevansa kuvaamassa metsää. Nainen oli vältellyt katsetta ja vaikuttanut hermostuneelta. Silminnäkijä tiesi mökkiin tehdystä murrosta ja jatkoi matkaansa mökille ilmoittamaan näkemästään henkilöstä siellä olleille poliiseille. He lähtivät etsimään huppupäistä naista, mutta tätä ei löytynyt.

Palanut auto, jonka kyydissä Mäkinen oli.
Toinen havainto Mäkisen näköisestä naisesta tehtiin myöhään illalla Kuninkaantien ABC:lle johtavalla ylikulkusillalla. Henkilöautolla liikkunut silminnäkijä kertoi nähneensä huppupäisen naisen kävelevän tienvartta pitkin. Nainen oli kastunut, likainen ja hänellä oli vain yksi kenkä jalassa. Silminnäkijä pysähtyi kysymään, onko naisella kaikki hyvin. Sekavan oloinen nainen oli pyytänyt kyytiä Itä-Helsinkiin. Samaan aikaan paikalle tuli Helsingin suuntaan ajanut venäläisin rekisterikilvin varustettu rekka, jolle nainen viittoi. Rekka pysähtyi ja nainen nousi sen kyytiin. Rekka jatkoi matkaa moottoritietä pitkin kohti Helsinkiä. Todistaja oli ilmoittanut havainnostaan vapaaehtoisille etsijöille kuultuaan Mäkisen katoamisesta, mutta vihje tuli tapausta tutkivan poliisin tietoon vasta 2022.

Vaikka tutkinnanjohtaja rikosylikonstaapeli Jussi Wahe arvelee Mäkisen mahdollisesti liftanneen läheisellä moottoritiellä, poliisi ei toistaiseksi usko, että rekkaan noussut nainen olisi ollut Mäkinen. Wahen mukaan kyseinen kohtaaminen ajoittuu todennäköisesti iltaan pari vuorokautta katoamisen jälkeen. Wahe ei usko, että Mäkinen löytyisi enää elävänä.

### Vuoden 2022 havainto

Syksyllä 2022 Mäkisen tuttavapiiriin kuulunut mies otti yhteyttä vapaaehtoisiin etsijöihin. Hän kertoi tavanneensa Mäkisen loviisalaisessa ravintolassa 3. syyskuuta. Kyseinen nainen ei näyttänyt aivan samalta kuin Mäkinen oli näyttänyt katoamisensa aikaan, vaan naisella oli lyhyemmät ja vaaleammat hiukset ja hän oli vartaloltaan tukevampi. Nainen oli miehen kertoman mukaan sanonut: "Etkö tunnista minua, olen Riina". Sen jälkeen mies ja Mäkiseksi väitetty nainen olivat keskustelleet jonkin aikaa. Nainen oli keskustelun päätteeksi antanut miehelle muistitikun, jonka tämä luovutti poliisille. Miehen mukaan nainen olisi liikkunut ainakin yhden, mahdollisesti useamman ulkomaalaistaustaisen miehen kanssa. Koska ravintolassa ei ollut kameravalvontaa, miehen antamaa vihjettä ei ole voitu täysin vahvistaa tai sulkea pois. Poliisi aikoo kuitenkin tutkia muistitikun sisällön.

Poliisi ei ole kuullut vihjeen antajaa todistajana, mutta suhtautuu epäilevästi vihjeen todenmukaisuuteen. Vihje on kuitenkin tästä huolimatta poikkeuksellinen, sillä sen on antanut Mäkisen entuudestaan tuntenut henkilö. Väitetyssä kohtaamisessa oli miehen mukaan puhuttu asioista, jotka vain hän ja Mäkinen olisivat voineet tietää kaksikon historiassa.

Lähteet
-------

1. ↑  Suomessa on kateissa noin 350 ihmistä - IL kokosi 6 katoamismysteeriä: Missä ovat Riina Mäkinen, Irmeli Vuolle ja Ari Saarilammi? *www.iltalehti.fi*. Viitattu 6.8.2022.
2. 1 2 3 4 5 6  Kadonneet Suomi – Jakso 1: Riina *Discovery Plus*.
3. ↑  Facebook *www.facebook.com*. Viitattu 6.8.2022.
4. 1 2 3 4 5 6 7 8 9 10 11 12 13  Riina Mäkisen seurassa ollut mies paljastaa MTV:lle katoamisyön tapahtumat kokonaisuudessaan: "Minä annoin hänen mennä" *mtvuutiset.fi*.  21.5.2022. Viitattu 6.8.2022.
5. ↑  Missä on Riina? Vuonna 2017 kadonnutta naista etsitään edelleen vapaaehtoisvoimin: "Emme ole halunneet jättää läheisiä yksin" *www.iltalehti.fi*. Viitattu 6.8.2022.
6. ↑  Kadonnutta Riina-tytärtään kaipaavan äidin tuska: "Täytyy valmistautua siihen, että mun tytär löytyy mahdollisesti kuolleena" *www.iltalehti.fi*. Viitattu 6.8.2022.
7. 1 2 3 4 5  MTV selvitti, mitä Riina Mäkisen viimeisistä päivistä ennen katoamista tiedetään, uusi kuva julki: Nainen lähti rikoksia tehtailleen miehen mukaan *mtvuutiset.fi*.  27.3.2022. Viitattu 6.8.2022.
8. 1 2 3 4 5  Riina Mäkisen katoamismysteeri kuohuttaa – Sisko epäilee, ettei kaikkea ole kerrottu *Seura.fi*.  14.10.2018. Viitattu 6.8.2022.
9. 1 2 3  Miika Viljakainen: Riina Mäkinen, 19, käveli metsään kolme vuotta sitten – mitä ihmettä hänelle tapahtui? *Ilta-Sanomat*.  9.8.2020. Viitattu 6.8.2022.
10. 1 2  Missä on Riina Mäkinen? Naisen viimeisenä nähnyt mies liikkui aseen kanssa ja päätyi vankilaan, mutta poliisi ei epäile häntä *mtvuutiset.fi*.  1.2.2018. Viitattu 6.8.2022.
11. 1 2  Autopalo, venevarkaus ja mahdollinen ammuskelu Loviisassa – poliisi etsii pitkätukkaa ja nokinaamaa *Uusimaa*.  11.5.2017. Viitattu 6.8.2022.
12. 1 2 3  Yli vuosi sitten kadonneen Riinan asunnolta löytyi kirje äidille: "Mulla on kauhee ikävä sua ja muita rakkaimpia" *mtvuutiset.fi*.  31.5.2018. Viitattu 6.8.2022.
13. ↑  Poliisi lopetti Riina Mäkisen, 20, etsinnät – rikosepäily leijuu silti ilmassa *Vantaan Sanomat*.  1.6.2018. Viitattu 6.8.2022.
14. ↑  Riina Mäkisen katoamistutkinnassa uusi käänne: Nousiko Riina venäläisen rekan kyytiin? *mtvuutiset.fi*.  23.5.2022. Viitattu 16.9.2022.
15. ↑  Riina Mäkisen seurassa ollut mies palasi katoamispaikalle: "Jonkinlainen pato aukesi ja kaikki nousi pintaan" *mtvuutiset.fi*.  17.7.2022. Viitattu 6.8.2022.
16. 1 2  Hannula, Päivi: Mies kertoo tavanneensa Riina Mäkisen elossa kaksi kuukautta sitten – poliisi selvittää vihjettä *mtvuutiset.fi*. Viitattu 13.11.2022.